Hippolytos
Hippolytos er i græsk mytologi søn af kong Theseus i Athen og en amazone (Antiope eller Hippolyte). Theseus' anden kone, Faidra, forelskede sig lidenskabeligt i den smukke, men kyske unge Hippolytos, der ikke ville vide af hende. I et selvdestruktivt raseri begik Faidra selvmord efter først at have beskyldt Hippolytos for voldtægtsforsøg; Theseus lod derefter sin søn dræbe. Ifølge en anden version fik han Poseidon til at gøre det af med sønnen, og da den frygtelige fejltagelse blev opdaget, prøvede Asklepios at opvække den døde.
Hippolytos blev dyrket som hero, bl.a. på Akropolis' sydskråning i Athen. Myten er grundlaget for tre store tragedier: Euripides' Hippolytos (428 f.v.t.), hvor dramaet mellem stedmoder og stedsøn vises som projektion af en strid mellem Afrodite (drift) og Artemis (kyskhed); Senecas Phaedra (50 e.v.t.) og Racines Phèdre (1677).
Hippolytos er også det græske navn på kirkefaderen Hippolyt.